પશ્ચિમ રેલવેની અપ અને ડાઉનલાઈન પર વિરાર અને નાલાસોપારા નજીક પાણી ભરાતા ટ્રેન વ્યવહાર ખોરવાયો હતો. 21 ટ્રેનને શોર્ટ ટર્મિનેટ કરાઇ હતી જ્યારે 17 ટ્રેનોને અન્ય રૂટ પર ડાઇવર્ટ કરી હતી અને 2 ટ્રેનોને રી શિડ્યુઅલ કરી હતી. પશ્ચિમ રેલવેનો ટ્રેન વ્યવહાર ખોરવાતા સુરત અને ઉધના રેલવે સ્ટેશનો પર પણ મુસાફરો અટવાયા હતા. ઉપરાંત સુરત અને ઉધના સ્ટેશનથી 757 મુસાફરોએ 3.90 લાખની ટિકિટ કેન્સલ કરાવી હતી. જેને પગલે રેલવે તંત્ર દ્વારા રિફંડ કાઉન્ટર શરુ કરાયું છે. સુરતમાં ફસાયેલા મુસાફરોને મુંબઈ પહોંચાડવા એસટી વિભાગે સ્પેશિયલ બસોની વ્યવસ્થા કરી હતી. તો સચિન રેલવે સ્ટેશન પર ટ્રેનમાં મુસાફરો માટે પાણી-નાસ્તા વિતરણ કરાયું હતું.